用功成韻賦外舅短項翁
作者：耿鎡
朝代：宋

paragraphs: 君不見王績非狂生，筆墨掃盡惟酒經。
又不見志和非漫尉，江湖醉詠漁歌耳。
文章得失兩夢事，一醉從渠俱不理。
人間自有行秘書，此翁聊爲山澤儒。
平生斟酌自飽滿，寧復有欠寧有餘。
可憐蹣跚挽不前，屬車豈識從甘泉。
不矜萬卷腹空洞，渴夢只恐東溟乾。
莫疑此翁拘器窮，此翁有用非啞鐘。
濁醪作賢清作聖，翁不異味同其空。
我方畏縮立下風，伸頸一笑短項逢。
脫冠與翁共醉倒，從人笑此兩禿翁。